બીગસર મેરેથોનની તૈયારી વખતે ઘરની પાસે આવેલા એક ઝરણાં પાસે દોડવાનું થતું. આજે (૬/૧૩/’૦૯) બે મહીના પછી ફરીથી ઝરણા પાસે દોડ્યો. જાન્યુઆરીથી એપ્રીલ એ કેલીફોર્નીયાની વર્ષાઋતુ છે, આથી એ સમયે ઝરણાના જુદા-જુદા સ્વરુપો જોયેલા – વરસાદ પડતો હોય ત્યારે, વરસાદ પડી ગયાના એક દીવસ પછી, બે દીવસ પછી, વગેરે. અત્યારે એવું ધારેલું કે બે કોરા મહીના પછી પાણી સુકાઈ ગયુ હશે. પણ જ્યારે ફુટપાથનો સંગાથ છોડીને ઝરણા પાસે પહોંચ્યો ત્યારે તેના ખળ ખળ વહેતાં પાણીને જોઈને સાનંદાશ્ચર્ય થયું. પાણી હજી વહેતું હતું, અને સારુ એવું વહેતું હતું. કુદરતી વાતાવરણમાં પાણીને જોઈને આપણને આટલો આનંદ કેમ આવતો હશે?